Levon Kendall

**Levon Maxwell Simon Kendall**, nado en Vancouver (Columbia Británica) o 4 de xullo de 1984, é un xogador de baloncesto canadense, que é axente libre. Mide 2,09 metros e pode xogar de ala-pivote e de pivote

## Traxectoria 
Ademais de interesarse polo basket, xogou ao fútbol ata a *High School*, onde compaxinou ambos deportes. Como futbolista xogou dous anos no equipo de Kitsilano, na demarcación de porteiro, gañando a medalla de prata nos nacionais sub-15 do 1998, e tres campionatos provinciais.

No 2002 graduouse pola *Kitsilano High School* de Vancouver (British Columbia), en cuxo equipo xogou tres anos baixo as ordes de Simon Dykstra. Ese mesmo ano, nomeárono deportista do ano da *mainland* de British Columbia, tras ter unha media de 23,2 puntos, 13 rebotes e 3,2 asistencias por partido no seu derradeiro ano. Rematou a *High School* liderando aos Kitsilano Blue Demons cara a unha xeira de 84-4, que lle serviu para lograr tres campionatos provinciais e multitude de recoñecementos.

A tempada 2002-2003 pasouna como *redshirted player*, e non xogou. Foi na seguinte na que comezou a xogar, aínda que non viu moito xogo: promediou 5.6 minutos por partido. A súa participación cos *Pittsburgh Panthers*, da Universidade de Pittsburgh, iría medrando en tempadas vindeiras, promediando 13.9 minutos por partido na 2004-2005, 23.8 na 2005-2006 e 26.0 na 2006-2007, na que participou coma titular en 30 de 33 encontros. Graduado en antropoloxía, presentouse ao *draft* da NBA dese ano, non sendo escollido por ningunha franquía.

Así pois, comezou a súa carreira *overseas* na liga de baloncesto grega, tras asinar co Panionios, equipo co que chegou a xogar a Eurocup (6.1 puntos e 4.5 rebotes por partido) e a Euroliga (4.4 puntos e 2.7 rebotes por partido). No campionato doméstico, conseguiron ficar no 4º posto na tempada 2007-2008 e no 6º posto na tempada 2008-2009, movéndose Kendall en números similares aos de competición europea. Logo desas dúas tempadas, firmou polo Maroussi, co que tamén xogou a Euroliga (5.8 puntos e 2.5 rebotes), rematando no 3º lugar, tan só por detrás de Panathinaikos e Olympiakos.

Finalizada a súa etapa en Grecia, fai as maletas para asinar polo Obradoiro CAB galego, recentemente descendido á Liga Adecco LEB Ouro dende a Liga ACB. Comandados por Moncho Fernández, o equipo firma o mellor arranque da historia do campionato, cun récord de 13-0. Remataron a liga regular coma segundos, a pesar de gañarlle os dous encontros (máis a Copa Príncipe) ao CB Murcia, que foi o primeiro e, por tanto, ascendido directamente á máxima categoría. Mentres, o Obradoiro tería que gañar a súa praza saíndo vitoriosos no playoff, como así aconteceu. Levon Kendall tivo un papel destacado dita tempada, promediando 8.9 puntos e 4.7 rebotes por partido na liga regular, índose a 9.5 puntos por partido nos playoff polo ascenso.

Tras non facer efectiva a cláusula para rescindir o contrato tanto o xogador coma o club, Levon Kendall continuará na disciplina do Obradoiro ás ordes de Moncho Fernández, co obxectivo de salvar a categoría. A achega do xogador canadense antóllase fundamental.

En 2005, Kendall liderou á selección júnior do Canadá no Campionato Mundial Júnior Mar del Plata, no que chegaron a conseguir a primeira medalla da historia da selección fronte Australia. Nese partido anotou 16 puntos e colleu 9 rebotes. Nese mesmo campionato, tamén venceron aos seus veciños estadounidenses por 93-90, necesitando un tempo extra. Nese encontro, Kendall fixo 40 puntos (con 16/22 en tiros de campo) e colleu 12 rebotes. Dende aquela xoga coa selección absoluta do Canadá, representando ao seu país no Campionato FIBA Américas de 2005, 2007, 2009 e 2011, e no Campionato Mundial da FIBA no ano 2010.

## Véxase tamén 
### Ligazóns externas 
* *Kendall, más madera para Obradoiro* 
* Perfil de Levon Kendall Profile nos Pittsburgh Panthers 
* Perfil en ESPN 
* Perfil en Euroleague 
* Perfil en la FEB